C 322/30

Produkto specifikacijos reikšmingo pakeitimo patvirtinimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2020/C 322/08)

Šiuo paskelbimu suteikiama teisė pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo paskelbimo dienos.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„Volaille de Bresse“ / „Poulet de Bresse“ / „Poularde de Bresse“ / „Chapon de Bresse“

ES Nr. PDO-FR-0145-AM03 – 2019 12 6

SKVN (X) SGN ( )

1. Pareiškėjų grupė ir teisėtas interesas

Comité interprofessionnel de la volaille de Bresse (CIVB) Registruota buveinė: Bois de Chize 71500 Branges FRANCE

Tel. (33) 0385751007

Faks. (33) 0385752899

El. paštas: civb@wanadoo.fr

Breso naminių paukščių tarpšakinį komitetą sudaro veiklos vykdytojai, faktiškai dalyvaujantys vykdant naminių paukščių, kuriems suteikta SKVN „Volaille de Bresse“, veisimo, perinimo, auginimo ar skerdimo veiklą, todėl komitetas turi teisę teikti šią paraišką.

2. Valstybė narė arba trečioji šalis

Prancūzija

3. Keičiama (-os) produkto specifikacijos dalis (-ys)

☐ Produkto pavadinimas

☒ Produkto aprašymas

☒ Geografinė vietovė

☒ Kilmės įrodymas

☒ Gamybos metodas

☒ Ryšys su geografine vietove

☒ Ženklinimas

☒ Kita [patikslinkite]

4. Pakeitimo (-ų) pobūdis

☒ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

5. Pakeitimas (-ai)

5.1. Dalis „Produkto aprašymas“

Tekstas:

„Pateikimo formos „paruoštas kepti“ ir „greitai užšaldytas“ galimos tik viščiukų atveju su sąlyga, kad nepašalintos galūnės, išskyrus pirštakaulius.“

iš dalies keičiamas taip:

„Pateikimo forma „paruoštas gaminti“ galima viščiukų ir mėsinių vištų atveju su sąlyga, kad nepašalintos galūnės, išskyrus pirštakaulius. Viščiukus leidžiama išpjaustyti; išpjaustomi tik gabalai su odele. Negalima išpjaustyti vidaus organų, galvų ir kojelių. Pateikimo forma „greitai užšaldytas“ galima paruoštų gaminti viščiukų ir išpjaustytų gabalų atveju.“

Pagal šį pakeitimą mėsinės vištos taip pat gali būti pateikiamos kaip paruošta gaminti paukštiena; leidžiama išpjaustyti tik viščiukų gabalus su odele, o tokie paprastai būna paukštienos „Volaille de Bresse“ gabalai. Negalima išpjaustyti vidaus organų, galvų ir kojelių.

Be to, greitai užšaldyti buvo leidžiama tik viščiukus, kurie pateikti kaip paruošti gaminti; padarius pakeitimą greitai užšaldyti taip pat galima išpjaustytus viščiukų gabalus.

Pagal siūlomus pakeitimus sektoriaus subjektai galėtų prisitaikyti prie naujų vartojimo įpročių, kaip matyti iš vartojimo tyrimų („WorldpanelKantar“, 2017), ir kartu išlaikyti visus produkto „Volaille de Bresse“ ypatumus, visų pirma palikti nepakeistą odelės aprašymą.

Tekstas:

„Paukštienos skerdenų svoris ne mažesnis nei:

— <...>,

— 1,8 kg, kai skerdenos yra išdarinėtų mėsinių vištų,

— <...>.“

iš dalies keičiamas taip:

„Paukštienos skerdenų svoris ne mažesnis nei:

— <...>,

— 1,8 kg, kai skerdenos yra išdarinėtų mėsinių vištų (paruoštų gaminti – 1,5 kg),

— <...>.“

Nurodoma, kad paruoštų gaminti mėsinių vištų svoris – ne mažesnis nei 1,5 kg.

Siekiant atsižvelgti į šiuos pakeitimus, iš dalies keičiamas bendrojo dokumento 3.2 punktas.

Be to, bendrajame dokumente taip pat siūloma supaprastinti aprašymą išbraukiant tam tikrą informaciją.

Tekstas:

„Poulet de Bresse“ yra vyriškos ar moteriškos lyties viščiukas, ne jaunesnis kaip 108 dienų, jo svoris (išdarinėto) – ne mažesnis nei 1,3 kg (paruoštas kepti – 1 kg). „Poularde de Bresse“ (mėsinė višta) yra ne jaunesnė kaip 140 dienų lytiškai subrendusi patelė, galinti dėti kiaušinius, tačiau jų dar nepradėjusi dėti, jos svoris (išdarinėtos) – ne mažesnis nei 1,8 kg. Viščiukai ir mėsinės vištos gali būti tradiciškai suvyniotos ir apsiūtos. „Chapon de Bresse“ yra vyriškos lyties kastruotas gaidžiukas (kaplūnas), ne jaunesnis kaip 224 dienų, jo svoris (išdarinėto) – ne mažesnis nei 3 kg. Jis pardavinėjamas tik per metų pabaigos šventes – nuo lapkričio 1 d. iki sausio 31 d. Tradiciškai jis būtinai turi būti įvyniotas į augalinės kilmės audeklą (linas, kanapė, medvilnė) ir apsiūtas taip, kad jo nesimatytų, išskyrus kaklą, kurio viršutinis trečdalis paliekamas su plunksnomis.“

pakeičiamas taip:

„Viščiuko „Poulet de Bresse“ (išdarinėto) svoris – ne mažesnis nei 1,3 kg (paruošto gaminti – 1 kg). Mėsinės vištos „Poularde de Bresse“ (išdarinėtos) svoris – ne mažesnis nei 1,8 kg (paruoštos gaminti – 1,5 kg). Viščiukai ir mėsinės vištos gali būti tradiciškai suvynioti ir apsiūti. Kaplūno „Chapon de Bresse“ (išdarinėto) svoris – ne mažesnis nei 3 kg. Šis kaplūnas pardavinėjamas nuo lapkričio 1 d. iki sausio 31 d. Jis būtinai turi būti įvyniotas į augalinės kilmės audeklą (linas, kanapė, medvilnė) ir apsiūtas taip, kad jo nesimatytų, išskyrus kaklą, kurio viršutinis trečdalis paliekamas su plunksnomis.“

Bendrojo dokumento dalyje „Produkto aprašymas“ išbraukiama tik informacija apie auginimo trukmę. Vis dėlto produkto specifikacijoje ši trukmė lieka tokia pati: viščiukai auginami ne trumpiau kaip 108 dienas, mėsinės vištos – ne trumpiau kaip 140 dienų, o kaplūnai – ne trumpiau kaip 224 dienas. Taip užtikrinama, kad būtų laikomasi Reglamento (ES) Nr. 668/2014 6 straipsnyje nustatytų reikalavimų, susijusių su bendrojo dokumento žodžių skaičiaus ribojimu.

Atsižvelgiant į produkto specifikacijos pakeitimus, pagal kuriuos leidžiama pateikti paruoštus gaminti produktus, išbraukiamas šis bendrojo dokumento tekstas:

„Paukščiai parduodami išdarinėti. Pateikimo formos „paruoštas kepti“ ir „greitai užšaldytas“ galimos tik viščiukų atveju su sąlyga, kad nepašalintos galūnės, išskyrus pirštakaulius.“

Jis pakeičiamas šiuo tekstu:

„Paukščiai parduodami išdarinėti. Pateikimo forma „paruoštas gaminti“ galima tik viščiukų ir mėsinių vištų atveju su sąlyga, kad nepašalintos galūnės, išskyrus pirštakaulius. Išpjaustytus galima pateikti tik viščiukus. Greitai užšaldytus galima pateikti tik viščiukus (paruoštus gaminti ar išpjaustytus į gabalus).“

Šiais pakeitimais galima užtikrinti, kad dalis „Produkto aprašymas“ atitiktų iš dalies pakeistą produkto specifikaciją.

5.2. Dalis „Geografinė vietovė“

Tekstas:

„Kilmės vietos nuorodos „Volaille de Bresse“ geografinė vietovė, kurioje paukščiai veisiami, dauginasi, perinami, auginami ir skerdžiami, taip pat ruošiama ir prireikus greitai užšaldoma paukštiena, apima šias komunas ar jų dalis:“

iš dalies keičiamas taip:

„Visi gamybos etapai (veisimas, dauginimasis, perinimas, auginimas, skerdimas, paukštienos ruošimas, išpjaustymas ir prireikus greitas užšaldymas) vykdomi geografinėje vietovėje, kuri apima toliau nurodytas komunas, nustatytas 2018 m. Oficialiajame geografinių kodų registre, arba jų dalį:“

Geografinėje vietovėje vykdytini etapai papildomi išpjaustymu. Siekiant atsižvelgti į šį pakeitimą, iš dalies keičiamas bendrojo dokumento 3.5 punktas.

Tam, kad sąrašas būtų tikslus ir vienareikšmis, nurodoma galiojančio Geografinių kodų registro data.

Įterpiamas šis tekstas: „Su geografinės vietovės kartografine medžiaga galima susipažinti Nacionalinio kilmės ir kokybės instituto interneto svetainėje.“

Be to, kadangi pasikeitė Prancūzijos teisės aktai, kuriais reglamentuojamos komunų ribos ir pavadinimas, tam tikros komunos buvo sujungtos ir dėl to pakeistas jų pavadinimas. Pasikeitė kantonų forma, taigi komunų sąrašas buvo atnaujintas. Geografinės vietovės ribos nepakeistos. Pakeitimą privaloma padaryti dėl to, kad iš dalies pakeisti Prancūzijos teisės aktai. Siekiant atsižvelgti į šį pakeitimą, iš dalies keičiamas bendrojo dokumento 4 punktas.

5.3. Dalis „Kilmės įrodymas“

Dalis „4.2. Atsekamumas“ papildyta šiuo tekstu: „Išpjaustymo įmonės turi registruoti tokius duomenis:

— skerdyklos pavadinimą (jei skerdykla nėra išpjaustymo įmonė),

— paukštienos partiją (augintojo vardu) ir skerdimo datą,

— išpjaustytų gabalų rūšį,

— gabalų skaičių,

— pradinį išpjaustyti skirtos vištienos svorį,

— galutinį išpjaustytų gabalų svorį.“

Produkto specifikacija šiuo tekstu papildoma siekiant užtikrinti atsekamumą (taip pat išpjaustymo įmonėse), kad nekiltų rizikos, jog produktas nebus identifikuotas.

Dalis „4.3. Paukštienos identifikavimas“ papildoma šiuo tekstu:

„Jeigu viščiukai išpjaustomi, kiekvienas prekės vienetas turi būti identifikuojamas atskirai, siekiant užtikrinti atsekamumą iki augintojo (grupės suteiktas identifikavimo numeris).“

Pagal šį tekstą galima užtikrinti išpjaustytų gabalų atsekamumą, kad nenutrūktų atsekamumo grandinė atsižvelgiant į tai, jog prarandamas nepažeidžiamas identifikatorius – ant nepjaustyto paukščio kojos uždėtas žiedas. Šiuo tekstu patikslinamos viščiukų identifikavimo taisyklės, taikomos pardavinėjant juos išpjaustytus.

Tekstu taip pat papildoma bendrojo dokumento 3.7 dalis.

5.4. Dalis „Gamybos metodas“

Iš dalies „5.3. Paukščių auginimo sąlygos“

išbraukiamas šis produkto specifikacijos tekstas:

„Esant išimtinėms klimato sąlygoms, turinčioms neigiamą poveikį žolėtoms ganykloms arba apsirūpinimui grūdais, Nacionalinio kilmės ir kokybės instituto direktorius, gavęs grupės nuomonę, gali leisti taikyti laikinąsias nukrypti leidžiančias nuostatas, kad nepritrūktų paukščių lesalo.“

Pagal šį tekstą esant išimtinėms klimato sąlygoms buvo galima numatyti nuo produkto specifikacijos leidžiančias nukrypti nuostatas. Iš dalies pakeitus visų pirma reglamentą dėl SKVN (Reglamentas (ES) Nr. 1151/2012) ir jo įgyvendinimo bei deleguotuosius reglamentus, šis specifikacijos tekstas išbraukiamas, nes atitinkamas klausimas reglamentuojamas bendraisiais teisės aktais.

Tekstas:

„Paukščių lesale gali būti tik:

— iš saugomos kilmės geografinės vietovės gaunami ir, jei įmanoma, pačiame ūkyje užauginti grūdai,

— <...>.“

pakeičiamas taip:

„Paukščių lesale gali būti tik:

— iš saugomos kilmės vietos nuorodos geografinės vietovės gaunami ir, jei įmanoma, pačiame ūkyje užauginti grūdai be priemaišų arba su ankštinių javų grūdais,

— <...>.“

Tekstas: „Lesalą tuo laikotarpiu sudaro daugiausia ganyklose esantys ištekliai (žolė, vabzdžiai, moliuskai ir pan.), taip pat grūdai: kukurūzai, grikiai, kviečiai, avižos, kvietrugiai, miežiai ir pienas bei jo produktai.“

iš dalies keičiamas taip:

„Lesalą tuo laikotarpiu sudaro daugiausia ganyklose esantys ištekliai (žolė, vabzdžiai, smulkūs moliuskai ir pan.), taip pat grūdai: kukurūzai, grikiai, kviečiai, avižos, kvietrugiai, miežiai, rugiai ir pienas bei jo produktai. Šie grūdai gali būti auginami kartu su ankštiniais javais (vikiais, žirniais, pelėžirniais, pupomis, lubinais, lęšiais), jeigu sėjamų grūdų dalis sudaro didžiąją dalį sėklos.“

Tekstas:

„Šie grūdai, iš kurių kukurūzai sudaro ne mažiau kaip 40 % raciono, gali būti virti, daiginti, skaldyti ar malti, bet ne kitaip perdirbti.“

pakeičiamas šiuo tekstu:

„Šios sėklos, iš kurių kukurūzai sudaro ne mažiau kaip 40 % raciono, gali būti virtos, daigintos, skaldytos ar maltos, bet ne kitaip perdirbtos.“

Tokiais pakeitimais suteikiama galimybė maišyti javų ir ankštinių javų grūdus ir taip visiškai ar iš dalies pakeisti naudojamą kukurūzų glitimą ir pernelyg didelę lesalo dalį sudarančius kviečius. Tai leidžia žemės ūkio kultūras auginti ekologiškai; tokia alternatyva gali būti pakeista dabartinė praktika, kai auginti skirti lesalai papildomi baltymais. Iš tiesų maišant grūdus visuose pasėliuose galima tiesiogiai sumažinti preparatų, kuriais purškiamos kultūros (trąšų, herbicidų, insekticidų, fungicidų), kiekį, vykdant darnesnę sėjomainą. Galiausiai padidėja ūkių pajėgumas savarankiškai apsirūpinti lesalais (naudojant mažiau kukurūzų glitimo) ir užtikrinamas ilgesnis ganyklų biologinis amžius (mažiau pesticidų liekanų grūduose).

Be to, iš daugelio rašytinių šaltinių matyti, kad ši praktika jau taikyta prieš kelis šimtmečius.

Produkto specifikacijoje leidžiamų grūdų sąrašas taip pat papildomas rugiais. Juos tradiciškai naudojo Breso naminių paukščių augintojai.

Bendrojo dokumento 3.4 punktas iš dalies keičiamas siekiant atsižvelgti į šiuos pakeitimus; iš jo išbraukiamas toks bendrojo dokumento tekstas:

„Auginimo pradžios laikotarpiu paukščiai auginami žolėtose ganyklose. Lesalą tuo laikotarpiu sudaro daugiausia ganyklose esantys ištekliai (žolė, vabzdžiai, moliuskai ir pan.), taip pat grūdai: kukurūzai, grikiai, kviečiai, avižos, kvietrugiai, miežiai ir pienas bei jo produktai. Šie grūdai, iš kurių kukurūzai sudaro ne mažiau kaip 40 % raciono, gali būti virti, daiginti, skaldyti ar malti, bet ne kitaip perdirbti. 36–84 auginimo dienomis, kai vystosi skeletas, paukščiams papildomai prie vietinių išteklių gali būti duodama baltymų, mineralų ir vitaminų.“

Jis pakeičiamas šiuo tekstu:

„Augimo laikotarpiu paukščiai auginami žolėtose ganyklose. Lesalą tuo laikotarpiu sudaro daugiausia ganyklose esantys ištekliai (žolė, vabzdžiai, smulkūs moliuskai ir pan.), taip pat pienas bei jo produktai ir grūdai: kukurūzai, grikiai, kviečiai, rugiai, avižos, kvietrugiai, miežiai ir pienas bei jo produktai. Šie grūdai gali būti auginami kartu su ankštiniais javais (vikiais, žirniais, pelėžirniais, pupomis, lubinais, lęšiais), jeigu sėjamų grūdų dalis sudaro didžiąją dalį sėklos. Kukurūzai sudaro ne mažiau kaip 40 % raciono. 36–84 auginimo dienomis paukščiams papildomai su vietiniais ištekliais gali būti duodama baltymų, mineralų ir vitaminų.“

Be to, ištaisoma akivaizdi klaida: vietoj auginimo pradžios laikotarpio turėtų būti augimo laikotarpis, kaip matyti iš tolesnio tame pačiame bendrajame dokumente pateikto teksto: „Po šio vadinamojo augimo laikotarpio seka galutinis laikotarpis <...>“.

Atsižvelgiant į produkto specifikacijos pakeitimus, bendrasis dokumentas taip pat papildomas galimybe grūdus auginti kartu su ankštiniais javais ir paukščius lesinti nuimtu derliumi.

Kadangi ištaisyta akivaizdi klaida ir leidžiamų grūdų sąrašas papildytas rugiais, bendrojo dokumento 3.4 dalis pataisoma siekiant laikytis Reglamento (ES) Nr. 668/2014 6 straipsnyje pateiktų reikalavimų, susijusių su bendrojo dokumento žodžių skaičiaus ribojimu.

Išbraukiamas toliau nurodytas tekstas, nes šiame įžanginiame sakinyje nėra informacijos, svarbios norint suprasti dalį, o kiekvieno etapo eiga nurodoma toliau:

„Paukščių auginimas susideda iš trijų vienas po kito einančių – auginimo pradžios, augimo ir galutinio – laikotarpių. Šiais laikotarpiais paukščių lesale gali būti tik:“

Jis pakeičiamas šiuo tekstu:

„Paukščių lesale gali būti tik:“

Toliau nurodytas tekstas pakartojamas nekeičiant jo prasmės:

„Po šio vadinamojo augimo laikotarpio seka galutinis laikotarpis: viščiukų atveju – ne trumpesnis kaip 10 dienų, mėsinių vištų atveju – ne trumpesnis kaip 3 savaitės, kaplūnų atveju – ne trumpesnis kaip 4 savaitės. <...>“

Iš dalies pakeistas tekstas yra toks:

„Galutinis laikotarpis viščiukų atveju yra ne trumpesnis kaip 10 dienų, mėsinių vištų atveju – ne trumpesnis kaip 3 savaitės, kaplūnų atveju – ne trumpesnis kaip 4 savaitės.“

Dalies pavadinimas

„5.4. Skerdimas, ruošimas ir pakavimas“

pakeičiamas taip:

„5.4. Skerdimas, išpjaustymas, ruošimas ir pakavimas“

Įterpiamas šis tekstas:

„Viščiukų „Poulet de Bresse“ išpjaustymas

— Su išpjaustymu susiję higienos ir sanitarijos reikalavimai — Laikotarpis nuo skerdimo iki išpjaustymo turi būti trumpesnis nei 3 dienos. — Prieš pradedant išpjaustyti naują partiją, ankstesnė partija turi būti visiškai pašalinta iš išpjaustymo grandinės arba nuo išpjaustymo stalo.

— Konkretūs išpjaustymo kriterijai — Išpjaustoma naudojant rankinius įrankius. — Paskersti paukščiai turi būti mėsingi, tolygiai riebūs; galūnės turi būti be lūžių. — Gabalų išvaizda turi atitikti SKVN pateikimo kriterijus (atsižvelgiant į atitinkamą gabalą); odelė turi būti švari, be plunksnų, be įplyšimų, mėlynių ar neįprastos spalvos dėmių.“

Įterpus šį tekstą galima užtikrinti, kad būtų laikomasi sanitarijos reikalavimų ir išlaikytos produkto juslinės bei vaizdinės savybės tuo atveju, kai prieš parduodant jis yra išpjaustomas; taigi nustatomos išpjaustymo sąlygos. Siekiant pagrįsti šiuos reikalavimus įterpiamas toks tekstas:

„Viščiukams „Poulet de Bresse“ būdingas smulkus skeletas ir plona odelė, taip pat daug paviršinių ir tarpraumeninių riebalų. Taigi skerdenos yra ypač pažeidžiamos ir turi būti tvarkomos kruopščiai, nes gali įskilti kaulai, gali būti pažeista odelė, kuri turi dengti parduodamos paukštienos gabalus, ir gali vykti poodinių riebalų oksidacija. Kaip pavyzdį galima paminėti tai, kad šių paukščių skerdimo linija veikia labai lėtai, o plunksnas privaloma baigti pešti rankomis, kad nebūtų pažeista trapi odelė ir kaulai.

Skerdimas, skerdenų ruošimas, išpjaustymas ir pakavimas yra svarbiausi veiksmai siekiant užtikrinti, kad būtų išsaugotos SKVN ženklinamo produkto „Poulet de Bresse“ savybės.

Taigi itin svarbu, kad šiuos veiksmus atliktų veiklos vykdytojai, kurie turi reikiamos praktinės patirties ir yra išmokyti išpjaustyti konkrečiai šią paukštieną. To reikia tam, kad nekiltų pavojus užtikrinamai kokybei, taip pat pavojus pateikti rinkai galutinį produktą, neatitinkantį juslinių kriterijų.

Be to, kadangi išpjaustant ir pakuojant pašalinami identifikavimo ženklai (žiedas ir žyma), minėti veiksmai, kurie geografinėje vietovėje atliekami taikant kontrolės sistemą, įdiegtą siekiant patikrinti, kaip jie vykdomi, leidžia sumažinti pavojų, kad bus nutraukta atsekamumo grandinė, taigi ir sukčiavimo pavojų. Galiausiai dėl to, kad veiksmai atliekami geografinėje vietovėje, gali sumažėti veiksmų skaičius ir sutrumpėti vežimo laikas: šie veiksniai kenkia itin pažeidžiamo galutinio produkto kokybei.

Atsižvelgiant į tai akivaizdu, kad visi išpjaustymo ir pakavimo veiksmai, skirti produktui „Poulet de Bresse“ pagaminti, grindžiami konkrečiomis taisyklėmis ir specifine praktine patirtimi. Taigi labai svarbu juos atlikti geografinėje vietovėje esančiose tinkamose patalpose, kad būtų:

— išlaikytos kokybės savybės,

— užtikrintas produkto autentiškumas,

— užtikrinta griežta vieno iš dažniausių produkto pateikimo rinkai būdų kontrolė.“

Dalis „5.5. Greitas viščiukų užšaldymas“

Tekstas:

„Viščiukai greitai užšaldomi ne vėliau kaip per tris dienas nuo paskerdimo. Viščiukai (nepjaustyti, paruošti gaminti) greitai užšaldomi dedant į tunelį, kurio oro temperatūra, išeinanti iš garintuvo, yra nuo -35 °C iki -40 °C. <...>“

iš dalies keičiamas taip:

„Viščiukai (nepjaustyti, paruošti gaminti ar išpjaustyti) greitai užšaldomi ne vėliau kaip per tris dienas nuo paskerdimo. Viščiukai (nepjaustyti, paruošti gaminti ar išpjaustyti) greitai užšaldomi dedant į tunelį, kurio oro temperatūra, išeinanti iš garintuvo, yra nuo -35 °C iki -40 °C. <...>“

Taigi nepjaustytų ir paruoštų gaminti viščiukų greito užšaldymo sąlygos taikomos ir viščiukų gabalams.

Atsižvelgiant į galiojančių bendrųjų teisės aktų pakeitimus, sąvoka „optimalus vartojimo terminas“ išbraukta ir pakeista sąvoka „minimalus tinkamumo vartoti terminas“. Šio termino trukmė lieka nepakitusi (12 mėnesių).

5.5. Dalis „Ryšys su geografine vietove“

Atsižvelgiant į Europos Komisijos pageidavimus, į produkto specifikacijos dalį „Ryšys su geografine vietove“ įterpiamas šis įžanginis sakinys:

„Paukščiai „Volaille de Bresse“ / „Poulet de Bresse“ / „Poularde de Bresse“ / „Chapon de Bresse“ yra konkrečios veislės – baltųjų vištų porūšio galų ar Breso veislės – paukščiai, kurie veisiami vietoje ir auga lėtai. Šios veislės paukščiai yra atsparūs, gerai prisitaikę prie Breso klimato sąlygų ir gali tinkamiausiai išnaudoti žolėtų ganyklų išteklius; tose ganyklose jiems leidžiama ganytis ir jie patys turi ieškoti lesalo, todėl stiprėja smulkius kaulus dengiantys masyvūs raumenys. Lesalo papilduose nėra baltymų, tačiau gausu kukurūzų, ir galutiniame etape galima užauginti riebius paukščius, dėl kurių Breso paukštiena įgijo gerą vardą.“

Šiuo tekstu taip pat papildomas bendrasis dokumentas.

Produkto specifikacijoje tekstas:

„Auginimo praktika paremta nuo seno sukurtu racionu, kai paukščiai savarankiškai ieško maisto žolėtose ganyklose (kirminų, žolės), o tas maistas papildomas grūdais ir pieno produktais (skiestu pienu, išrūgomis, pieno milteliais, pasukomis).“

pakeičiamas taip:

„Auginimo praktika paremta nuo seno sukurtu racionu, kai paukščiai savarankiškai ieško lesalo žolėtose ganyklose (kirminų, žolės ir pan.), o tas lesalas papildomas sėklomis ir pieno produktais (skiestu pienu, išrūgomis, pieno milteliais, pasukomis ir kt.).“

Šiuo pakeitimu suteikiama galimybė naudoti ir grūdus, ir ankštinius javus, išvardytus su lesalu susijusioje dalyje. Toks pat pakeitimas pateikiamas bendrajame dokumente.

5 bendrojo dokumento dalis „Ryšys su geografine vietove“ taip pat iš dalies keičiama taip, kaip nurodyta toliau.

Išbraukiamos toliau pateiktos bendrojo dokumento dalys, nes jos laikomos netinkamomis siekiant įrodyti produkto ypatumų ir geografinės vietovės gamtinių bei žmogiškųjų veiksnių ryšį:

„Paukštieną išvirus tinkamai, kad ji neprarastų organoleptinių savybių, ji pasižymi mėsingumu, minkštumu, intensyviu skoniu ir sultingumu. Šioje paukštienoje yra puikus mėsos gabalų pasirinkimas, kaip ilga ir plati krūtinėlė ir sultingos blauzdelės. Kaulai labai ploni, galva ir kaklas gležni, taigi nevalgomų dalių labai nedaug. Nuleidus kraują ir nupešus paukštiena pasižymi mėsingumu ir riebumu; nėra matomų išsikišusių iškilumų. Mėsa švelni, tirpstanti burnoje – tai jai pelnė „moelleux“ („minkštosios“) vardą Paryžiaus turguose. Mėsa lengvai atsiskiria nuo kaulų, kaip ir skirtingi raumenys vieni nuo kitų. Raumeninės skaidulos tokios plonytės, kad jų beveik nesijaučia. Sausgyslių ir jungiamųjų audinio plėvių beveik nėra, jos nesiskiria nuo mėsos. Yra ne tik paviršinių riebalų, kurių kiekis priklauso nuo nupenėjimo; riebalų yra ir paukščių raumenyse. Kiekviena iš smulkučių skaidulų tam tikra prasme yra apvilktos riebalais, o išvirus tai suteikia mėsai ypatingo švelnumo. Mėsinės vištos už viščiuką yra stambesnės ir sunkesnės, jų skoninės savybės ypatingos ir susijusios su geresniu penėjimu. Kaplūnai, kuriems dėl kastracijos ir ilgo gyvenimo riebalai ilgai ir nuolat infiltruojasi į raumenų audinius, yra labai aukštos kulinarinės vertės paukščiai, jie parduodami tik per metų pabaigos šventes. Patyrę degustuotojai pripažįsta, kad šių paukščių mėsa turi tam tikrą kvapą, kurį vertina patys didžiausi gurmė.“

„Nugaros ilgumas yra laidas, kad krūtinėlė bus kokybiška.“

„Bourg-en-Bresse miesto archyvuose nuo 1591 m. minimi „Volailles de Bresse“ ir ypač „riebūs gaidžiukai“. Nuo XVII a. daugėjo atsiskaitymų kaplūnais ir mėsinėmis vištomis, o XVIII a. pabaigoje jie naudoti visoms nuomos sutartims. Vėliau gastronomas Brillat-Savarin knygoje „Physiologie du goût“ (1825 m.) akcentavo mėsos sultingumą: „Mėsinių vištų tarpe pirmauja Bresės vištos“.“

„Produkcijos didėjimą paskatino prekybos suintensyvėjimas dėl atidarytos Paryžiaus–Liono–Marselio geležinkelio linijos. Tai, kad netoliese yra didelis miestas, kaip Lionas, neabejotinai yra apčiuopiamas augimą skatinantis veiksnys.“

„Anksčiau kiekvienas augintojas pats pasirinkdavo reproduktorius iš savo būrio. Po to, 1955 m., kolektyviniu sektoriaus nutarimu buvo įsteigtas selekcijos centras. Jame atliekama genealoginė veislės atranka, leidžianti veislę išsaugoti.“

„Paskersti paukščiai paprastai pateikiami originaliai – kaklo apačioje paliekama plunksnų „apykaklė“.“

„Augintojas ypač rūpinasi kaplūnais – vyriškos lyties paukščiais, gimusiais pavasario pradžioje ir kastruotais iki liepos 15 d. – ir mėsinėmis vištomis – vyresnėmis nei viščiukas patelėmis, dar nesudėjusiomis kiaušinių. Galutinis šių paukščių penėjimo etapas narvuose trunka ilgiau nei viščiukų; jie dažniausiai maitinami skanesniu pašteto forma pateikiamu maistu. Skerdžiant su jais taip pat elgiamasi labai švelniai, o nupešami ypač kruopščiai, stengiantis nepažeisti odos.“

„Šiuos produktus, kurių vartojimas giliai įaugęs į vietos virtuvę, ruošia ir reklamuoja geriausi restoranai tiek Prancūzijoje, tiek užsienyje.“

„Daug šių paukščių parduodama po keturių specialių parodų „Les glorieuses de Bresse“; pirmoji Bresėje vyko 1862 m. gruodžio 23 d. Kiti trys renginiai vyksta likus savaitei iki Kalėdų Pont-de-Vaux, Montrevel-en-Bresse ir Louhans miesteliuose; per juos galima išvysti daugiau nei 1 000 suvyniotų paukščių; gražiausi iš jų pateikiami žiuri teismui. Vištų augintojai kovoja dėl apdovanotųjų kaplūnų ir mėsinių vištų kainų; šie paukščiai parduodami didžiausią kainą pasiūliusiems pirkėjams, o gražiausi pavyzdžiai papuošia parduotuvių vitrinas ir gražiausius kalėdinius stalus. Šie konkursai rodo, kaip augintojai didžiuojasi savo produkcija ir kaip jie yra atsidavę savo darbui.“

„Dėl auginimo būdo, priežiūros ir penėjimo virta paukštiena įgyja išskirtinių organoleptinių savybių. Tradicinis paprotys paukščius tvirtai vynioti į audeklo gabalą padeda pasiekti, kad riebalai įsigertų į raumenis. Į riebalus įsigėrę ir virimo metu išlaisvinti eteriai tarpusavyje reaguoja ir įsigeria į mėsą – taip paukštiena įgyja subtilų kvapą.“

Išbraukiami skyrelių pavadinimai: „5.1. Geografinės vietovės ypatumai: –Žmogiškieji veiksniai“;

„Gamtiniai veiksniai“; „5.2. Produkto ypatumai“; „5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:“.

Šis tekstas išbraukiamas dėl to, kad jame iš esmės nepateikiama papildomos informacijos, svarbios siekiant įrodyti ryšį su geografine vietove ar aspektus, susijusius su pagaminta paukštiena (net jei šiai paukštienai netaikoma produkto specifikacija). Išbraukus tekstą, bendrajame dokumente galima daugiau dėmesio skirti pagrindiniams ir svarbiausiems ryšio su produkto kilme aspektams.

5.6. Dalis „Ženklinimas“

Specifikacijos 8 dalyje tekstas „Etiketėje yra Europos Sąjungos SKVN logotipas.“ išbraukiamas, nes nuo 2016 m. sausio 4 d. jis dubliuojasi su Reglamentu (ES) Nr. 1151/2012.

Jis taip pat išbraukiamas bendrojo dokumento 3.7 dalyje.

Specifikacijos 8 dalis papildoma šiuo tekstu: „Jeigu viščiukai išpjaustomi, kiekvienas prekės vienetas yra identifikuojamas atskirai, siekiant užtikrinti atsekamumą iki augintojo (grupės suteiktas identifikavimo numeris).“

Pagal šį tekstą galima nustatyti parduodamų viščiukų identifikavimo taisykles, taikomas pardavinėjant juos išpjaustytus, ir užtikrinti, kad jų būtų laikomasi.

Toks pat pakeitimas padarytas bendrojo dokumento 3.7 dalyje „Produkto registruotu pavadinimu ženklinimo taisyklės“.

Šis bendrojo dokumento tekstas:

„Unikalus žiedas yra nepažeidžiamas, ant jo nurodyti augintojo duomenys. Nepažeidžiamas antspaudas yra sąvaržėlės formos, ant jo yra užrašas „Bresse“. Skerdyklų atveju nurodomi skerdyklų duomenys. Jei paukštį paskerdė augintojas ūkyje, ant antspaudo nurodoma „Abattage à la ferme“ („paskersta ūkyje“).“

pakeičiamas taip:

„Žiedas yra nepažeidžiamas, ant jo nurodyti augintojo duomenys. Žyma yra sąvaržėlės formos, ant jos yra užrašas „Bresse“. Skerdyklų atveju nurodomi skerdyklų duomenys. Jei paukštį paskerdė augintojas ūkyje, ant žymos nurodoma „Abattage à la ferme“ („paskersta ūkyje“).“

Supaprastinti šį tekstą siūloma siekiant laikytis Reglamento (ES) Nr. 668/2014 6 straipsnyje nustatytų reikalavimų, susijusių su bendrųjų dokumentų žodžių skaičiaus ribojimu.

Dėl tos pačios priežasties išbraukiamas šis bendrojo dokumento tekstas: „Žiedas ir antspaudas yra vienkartiniai; jie turi būti pritvirtinami taip, kad jų nebūtų galima suklastoti.“

5.7. Dalis „Kita“

– Pareiškėjų grupė

Toliau pateikiamas tekstas, susijęs su pareiškėjų grupės sudėtimi:

„Sudėtis. Breso naminių paukščių tarpšakinį komitetą sudaro veiklos vykdytojai, kurių produktai ženklinami kilmės vietos nuoroda „Volaille de Bresse“, „Poulet de Bresse“, „Poularde de Bresse“ ar „Chapon de Bresse“: veisėjai, peryklų operatoriai, augintojai, skerdėjai ir asocijuotieji nariai, suskirstyti į šešias kolegijas:

— veisėjų kolegiją,

— peryklų operatorių kolegiją,

— augintojų kolegiją,

— augintojų-skerdėjų kolegiją,

— skerdėjų kolegiją,

— asocijuotųjų narių kolegiją.“

iš dalies keičiamas taip:

„Sudėtis. Breso naminių paukščių tarpšakinį komitetą sudaro veiklos vykdytojai, kurių produktai ženklinami kilmės vietos nuoroda „Volaille de Bresse“, „Poulet de Bresse“, „Poularde de Bresse“ ar „Chapon de Bresse“: veisėjai, peryklų operatoriai, augintojai, skerdėjai, išpjaustymo įmonių atstovai ir asocijuotieji nariai, suskirstyti į šešias kolegijas:

— veisėjų kolegiją,

— peryklų operatorių kolegiją,

— augintojų kolegiją,

— augintojų-skerdėjų kolegiją,

— skerdėjų ir išpjaustymo įmonių atstovų kolegiją,

— asocijuotųjų narių kolegiją.“

Šiuo pakeitimu suteikiama galimybė į pareiškėjų grupę įtraukti veiklos vykdytojus, kurių veiklos sritis – viščiukų išpjaustymas.

– Nacionaliniai reikalavimai

Padarius prašomus pakeitimus, iš dalies keičiami nacionaliniuose reikalavimuose pateikiami du pagrindiniai tikrintini punktai.

Toliau pateikiamas tekstas, susijęs su veiklos vykdytojų veiklos vietos patikra:

„Veiklos vykdytojų (veisėjų, peryklų operatorių, augintojų, skerdėjų) veiklos vieta Kilmės vietos nuorodos geografinėje vietovėje esantys statiniai, skirti veisti (pastatai, kuriuose įrengti aptvarai), perinti (peryklos) ir auginti paukščius“

iš dalies keičiamas taip:

„Veiklos vykdytojų veiklos vieta

Kilmės vietos nuorodos geografinėje vietovėje esantys statiniai, skirti veisti (pastatai, kuriuose įrengti aptvarai), perinti (peryklos), auginti, skersti ir išpjaustyti paukščius“.

Toliau pateikiamas tekstas, susijęs su veiklos vykdytojų veiklos vietos patikra, kuriame nustatytas:

— trumpiausias viščiukų auginimo laikotarpis –

nuostata, kurioje nurodyta:

„viščiukų atveju

— ≥ 10 dienų galutinis laikotarpis

— ≥ 110 auginimo dienų“,

iš dalies keičiamas taip:

„viščiukų atveju

— ≥ 10 dienų galutinis laikotarpis

— ≥ 108 auginimo dienos“.

Šis pakeitimas padarytas siekiant ištaisyti klaidą, dėl kurios su pagrindiniais tikrintinais punktais susijusi dalis neatitinka aprašymui skirtos dalies – šioje dalyje nurodytas trumpiausias auginimo laikotarpis yra 108 dienos.

Padarius prašomus pakeitimus, nacionaliniai reikalavimai papildomi dviem pagrindiniais tikrintinais punktais:

— nuo 36 dienos duodamo lesalo sudėtis. Įterpiama ši nuostata dėl patikros: „Sakinys „Grūdai ir pienas bei jo produktai (skystas pienas ar pieno milteliai)“ iš dalies keičiamas taip: „Grūdai, kurie gali būti auginami su ankštiniais javais (jeigu sėjamų grūdų dalis sudaro didžiąją dalį sėklos), taip pat pienas ir jo produktai (skystas pienas ar pieno milteliai)“;

— išpjaustymas. Įterpiamas šis su patikra susijęs tekstas: „Leidžiama išpjaustyti tik viščiukus. Paskersti paukščiai turi būti mėsingi, tolygiai riebūs; galūnės turi būti be lūžių. Gabalų išvaizda turi atitikti SKVN pateikimo kriterijus (atsižvelgiant į atitinkamą gabalą); odelė turi būti švari, be plunksnų, be įplyšimų, mėlynių ar neįprastos spalvos dėmių.“

BENDRASIS DOKUMENTAS

„Volaille de bresse“ / „Poulet de bresse“ / „Poularde de bresse“ / „Chapon de bresse“

ES Nr. PDO-FR-0145-AM03 – 2019 12 6

SKVN (X) SGN ( )

1. Pavadinimas (-ai)

„Volaille de Bresse“ / „Poulet de Bresse“ / „Poularde de Bresse“ / „Chapon de Bresse“

2. Valstybė narė arba trečioji šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

1.1. klasė. Šviežia mėsa (ir subproduktai)

3.2. Produkto, kurio pavadinimas nurodytas 1 punkte, aprašymas

„Volaille de Bresse“ / „Poulet de Bresse“ / „Poularde de Bresse“ / „Chapon de Bresse“ priklauso „Gallus“ genčiai ir baltųjų vištų porūšio galų ar Breso veislei. Suaugę paukščiai pasižymi jiems būdingomis išorinėmis savybėmis.

Viščiuko „Poulet de Bresse“ (išdarinėto) svoris – ne mažesnis nei 1,3 kg (paruošto gaminti – 1 kg). Mėsinės vištos „Poularde de Bresse“ (išdarinėtos) svoris – ne mažesnis nei 1,8 kg (paruoštos gaminti – 1,5 kg). Viščiukai ir mėsinės vištos gali būti tradiciškai suvyniotos ir apsiūtos. Kaplūno „Chapon de Bresse“ (išdarinėto) svoris – ne mažesnis nei 3 kg. Jis pardavinėjamas nuo lapkričio 1 d. iki sausio 31 d. Jis būtinai turi būti įvyniotas į augalinės kilmės audeklą (linas, kanapė, medvilnė) ir apsiūtas taip, kad jo nesimatytų, išskyrus kaklą, kurio viršutinis trečdalis paliekamas su plunksnomis. Paskersti paukščiai yra mėsingi, su gerai išsivysčiusia krūtinėle; odelė švari, be plunksnų, be įplyšimų, mėlynių ar neįprastos spalvos dėmių; jie pakankamai riebūs, kad nesimatytų nugarkaulio; natūrali krūtinkaulio forma nepakeista. Galūnės yra be lūžių. Ant viršutinio kaklo trečdalio paliktos plunksnos švarios. Kojos yra švarios. Paukščiai parduodami išdarinėti. Pateikimo forma „paruoštas gaminti“ galima tik viščiukų ir mėsinių vištų atveju su sąlyga, kad nepašalintos galūnės, išskyrus pirštakaulius. Išpjaustytus galima pateikti tik viščiukus. Greitai užšaldytus galima pateikti tik viščiukus (paruoštus gaminti ar išpjaustytus į gabalus).

Paukščiai, kurie buvo suvynioti į audeklą ir apsiūti, gali būti parduodami suvynioti ar nesuvynioti. Jei nesuvynioti, tai jų forma turi būti pailga. Sparnai ir kojos prigludusios prie kūno, o ne išsikišusios. Mėsa turi būti tvirta, kieta ir išlaikiusi formą.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Paukščių lesale gali būti tik:

— iš saugomos kilmės vietos nuorodos geografinės vietovės gaunami grūdai,

— augalai, šalutiniai produktai ir papildai, gauti iš genetiškai nemodifikuotų produktų.

Auginimo pradžios laikotarpiu, kuris trunka ne ilgiau kaip 35 dienas, ne mažiau kaip 50 % raciono yra sudaryta iš grūdų, prie kurių gali būti pridedama augalinių papildų, pieno produktų, vitaminų ir mineralų.

Augimo laikotarpiu paukščiai auginami žolėtose ganyklose. Lesalą tuo laikotarpiu sudaro daugiausia ganyklose esantys ištekliai (žolė, vabzdžiai, smulkūs moliuskai ir pan.), taip pat pienas bei jo produktai ir grūdai: kukurūzai, grikiai, kviečiai, rugiai, avižos, kvietrugiai, miežiai. Šie grūdai gali būti auginami kartu su ankštiniais javais (vikiais, žirniais, pelėžirniais, pupomis, lubinais, lęšiais), jeigu sėjamų grūdų dalis sudaro didžiąją dalį sėklos. Kukurūzai sudaro ne mažiau kaip 40 % raciono. 36–84 auginimo dienomis paukščiams papildomai su vietiniais ištekliais gali būti duodama baltymų, mineralų ir vitaminų.

Baltymų kiekis dienos racione yra ne didesnis kaip 15 %.

Galutinis laikotarpis viščiukų atveju yra ne trumpesnis kaip 10 dienų, mėsinių vištų atveju – ne trumpesnis kaip 3 savaitės, kaplūnų atveju – ne trumpesnis kaip 4 savaitės. Šiuo laikotarpiu paukščiai laikomi narvuose, tamsioje, ramioje ir gerai vėdinamoje patalpoje. Šiuo laikotarpiu paukščių racionas toks pat kaip ir augimo laikotarpiu; gali būti duodama ryžių.

Apskritai apie 90 % paukščių lesalo (ganykla ir grūdai) gaunama iš geografinės vietovės.

3.4. Specialūs gamybos veiksmai, atliktini nustatytoje geografinėje vietovėje

Paukščiai veisiami, dauginasi, perinami, auginami, skerdžiami ir išpjaustomi geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Paukštiena ruošiama (galutinai nupešama ir nuvalomi kaklai), pakuojama ir, esant reikalui ir tik viščiukų atveju, išpjaustoma ir greitai užšaldoma geografinėje vietovėje, o pateikimo formos yra šios:

— išdarinėti paukščiai,

— suvynioti ir apsiūti paukščiai. Vyniojimo ir rišimo veiksmai, būtini kaplūnų atveju, atliekami tradiciškai pateikiant Breso paukštieną: stipriai įvyniojama į augalinės kilmės audeklo (linas, kanapė, medvilnė) gabalą ir susiuvama ranka (ne mažiau kaip 15–20 dygsnių, priklausomai nuo to, ar tai viščiukas, mėsinė višta, ar kaplūnas),

— paruošti gaminti paukščiai (tik viščiukai ir mėsinės vištos). Paukščių galūnės (išskyrus pirštakaulius) nepašalinamos,

— išpjaustytus ir greitai užšaldytus galima pateikti tik viščiukus.

Tai, kad šie veiksmai turi būti atliekami geografinėje vietovėje, grindžiama labai specifine ir tradicine praktine patirtimi, taikoma juos atliekant. Paukščių suvyniojimas ir apsiuvimas – puikūs to pavyzdžiai. Ši technika naudojama daugiausia metų pabaigos švenčių proga; taip riebalai geriau įsigeria į raumenis ir paryškinamos juslinės produktų savybės. „Volaille de Bresse“ sektoriaus veiklos vykdytojai šią praktiką išsaugojo, nors toks produktų pateikimas reikalauja daug laiko ir darbo. Pateikimo formos „paruoštas gaminti“ ir „greitai užšaldytas“ taip pat būdingos SKVN „Volaille de Bresse“, nes galūnės, išskyrus pirštakaulius, nepašalinamos.

Be to, ypač švelni paukščių „Volaille de Bresse“ oda reikalauja išskirtinio kruopštumo, kad nebūtų pažeista nupešant, vyniojant, pakuojant. Taigi turėtų būti vykdoma kuo mažiau veiksmų, per kuriuos galėtų būti pažeista oda (įplėšimai, mėlynės ar neįprastos spalvos dėmės yra priežastys, dėl kurių paukštienos kokybė pagal specifikaciją pažeminama).

Galiausiai veiksmus vykdyti geografinėje vietovėje būtina ir dėl to, kad kartu atliekamas paukštienos SKVN klasifikavimas. Būtent nuo šio paskutinio klasifikavimo etapo paukštiena gali būti parduodama su SKVN žyma ar be jos. Atliekant klasifikavimą uždedamos identifikacinės žymos (mėsinėms vištoms ir kaplūnams – antspaudai). Jos yra skirtos produktų identifikavimui ir atsekamumui užtikrinti.

3.6. Specialios produkto registruotu pavadinimu ženklinimo taisyklės

Neišpjaustyti paukščiai „Volaille de Bresse“ / „Poulet de Bresse“ / „Poularde de Bresse“ / „Chapon de Bresse“ / „Chapon de Bresse“ yra paženklinti augintojo žiedu, skerdyklos žyma, specialia etikete, o mėsinės vištos ir kaplūnai – dar ir identifikaciniu antspaudu.

Etiketė dedama ant išdarinėtų paukščių nugarų ar paruoštų gaminti paukščių krūtinkaulio tuo metu, kai paukštiena klasifikuojama kaip SKVN prieš ją išvežant.

Žiedas yra nepažeidžiamas, ant jo nurodyti augintojo duomenys. Žyma yra sąvaržėlės formos, ant jos yra užrašas „Bresse“. Skerdyklų atveju nurodomi skerdyklų duomenys. Jei paukštį paskerdė augintojas ūkyje, ant žymos nurodoma „Abattage à la ferme“ („paskersta ūkyje“).

Identifikaciniuose kaplūnų ir mėsinių vištų antspauduose yra įrašas „Poularde de Bresse roulée“ arba „Poularde de Bresse“, arba „Chapon de Bresse“ ir įrašas „appellation d’origine contrôlée“ („kontroliuojama kilmės vietos nuoroda“) ar „appellation d’origine protégée“ („saugoma kilmės vietos nuoroda“).

Paukštis žieduojamas augintojo žiedu ant kairės kojos prieš išvežant iš ūkio. Žyma dedama kaklo apačioje, kai paukštiena klasifikuojama kaip SKVN prieš ją išvežant. Antspaudai dedami kaklo apačioje, juos prilaiko žyma.

Jeigu viščiukai išpjaustomi, o gabalai skirti parduoti vartotojams, kiekvienas prekės vienetas identifikuojamas atskirai, siekiant užtikrinti atsekamumą iki augintojo (Apsaugos ir valdymo institucijos (ODG) suteiktas identifikavimo numeris).

4. Glaustas geografinės vietovės apibūdinimas

Kilmės vietos nuorodos „Volaille de Bresse“ /„Poulet de Bresse“ / „Poularde de Bresse“ / „Chapon de Bresse“ geografinė vietovė apima toliau nurodytas komunas:

Eno departamente dalį šių komunų: Abergement-Clémenciat, Ceyzériat, Châtillon-sur-Chalaronne, Coligny, Courmangoux, Dompierre-sur-Chalaronne, Dompierre-sur-Veyle, Druillat, Jasseron, Meillonnas, Saint-Didier-sur-Chalaronne, Saint-Étienne-sur-Chalaronne, Saint-Martin-du-Mont, Salavre, Tossiat, Val-Revermont, Verjon; visas šias komunas: Arbigny, Asnières-sur-Saône, Attignat, Bâgé-Dommartin, Bâgé-le-Châtel, Beaupont, Bény, Béréziat, Bey, Biziat, Boissey, Bourg-en-Bresse, Boz, Buellas, Certines, Chanoz-Châtenay, Chavannes-sur-Reyssouze, Chaveyriat, Chevroux, Condeissiat, Confrançon, Cormoranche-sur-Saône, Cormoz, Courtes, Cras-sur-Reyssouze, Crottet, Cruzilles-lès-Mépillat, Curciat-Dongalon, Curtafond, Domsure, Etrez, Feillens, Foissiat, Garnerans, Gorrevod, Grièges, Illiat, Jayat, Laiz, Lent, Lescheroux, Malafretaz, Mantenay-Montlin, Manziat, Marboz, Marsonnas, Mézériat, Montagnat, Montcet, Montracol, Montrevel-en-Bresse, Neuville-les-Dames, Ozan, Péronnas, Perrex, Pirajoux, Polliat, Pont-de-Vaux, Pont-de-Veyle, Replonges, Reyssouze, Saint-André-de-Bâgé, Saint-André-d'Huiriat, Saint-André-sur-Vieux-Jonc, Saint-Bénigne, Saint-Cyr-sur-Menthon, Saint-Denis-lès-Bourg, Saint-Didier-d'Aussiat, Saint-Étienne-du-Bois, Saint-Étienne-sur-Reyssouze, Saint-Genis-sur-Menthon, Saint-Jean-sur-Reyssouze, Saint-Jean-sur-Veyle, Saint-Julien-sur-Reyssouze, Saint-Julien-sur-Veyle, Saint-Just, Saint-Laurent-sur-Saône, Saint-Martin-le-Châtel, Saint-Nizier-le-Bouchoux, Saint-Rémy, Saint-Sulpice, Saint-Trivier-de-Courtes, Sermoyer, Servas, Servignat, Sulignat, Thoissey, Tranclière, Vandeins, Vernoux, Vescours, Vésines, Villemotier, Viriat, Vonnas.

Juros departamente dalį šių komunų: Annoire, Asnans-Beauvoisin, Augéa, Balanod, Beaufort, Bois-de-Gand, Césancey, Chaînée-des-Coupis, Chassagne, Chaumergy, Chaussin, Chaux-en-Bresse, Cousance, Cuisia, Desnes, Digna, Essards-Taignevaux, Foulenay, Francheville, Gevingey, Longwy-sur-le-Doubs, Maynal, Messia-sur-Sorne, Montmorot, Orbagna, Petit-Noir, Ruffey-sur-Seille, Rye, Saint-Amour, Saint-Jean-d'Etreux, Sainte-Agnès, Trois-Châteaux, Val-Sonnette, Vincelles, Vincent- Froideville; visas šias komunas: Bletterans, Chapelle-Voland, Chêne-Sec, Chilly-le-Vignoble, Commenailles, Condamine, Cosges, Courlans, Courlaoux, Fontainebrux, Frébuans, Hays, Larnaud, Nance, Neublans-Abergement, Relans, Repôts, Trenal, Villevieux.

Sonos ir Luaros departamente dalį šių komunų: Chalon-sur-Saône, Champagnat, Charette-Varennes, Cuiseaux, Fretterans, Joudes, Lays-sur-le-Doubs, Longepierre, Navilly, Tournus; visas šias komunas: Abergement-de-Cuisery, Abergement-Sainte-Colombe, Allériot, Authumes, Bantanges, Baudrières, Beaurepaire-en-Bresse, Beauvernois, Bellevesvre, Bey, Bosjean, Bouhans, Branges, Brienne, Bruailles, Chapelle-Naude, Chapelle-Saint-Sauveur, Chapelle-Thècle, Châtenoy-en-Bresse, Chaux, Ciel, Condal, Cuisery, Damerey, Dampierre-en-Bresse, Devrouze, Diconne, Dommartin-lès-Cuiseaux, Epervans, Fay, Flacey-en-Bresse, Frangy-en-Bresse, Frette, Frontenard, Frontenaud, Genête, Guerfand, Huilly-sur-Seille, Jouvençon, Juif, Lacrost, Lans, Lessard-en-Bresse, Loisy, Louhans, Ménetreuil, Mervans, Miroir, Montagny-près-Louhans, Montcony, Montcoy, Montjay, Montpont-en-Bresse, Montret, Mouthier-en-Bresse, Ormes, Oslon, Ouroux-sur-Saône, Pierre-de-Bresse, Planois, Pontoux, Préty, Racineuse, Rancy, Ratenelle, Ratte, Romenay, Sagy, Saillenard, Saint-André-en-Bresse, Saint-Bonnet-en-Bresse, Saint-Christophe-en-Bresse, Saint-Didier-en-Bresse, Saint-Étienne-en-Bresse, Saint-Germain-du-Bois, Saint-Germain-du-Plain, Saint-Marcel, Saint-Martin-du-Mont, Saint-Martin-en-Bresse, Saint-Maurice-en-Rivière, Saint-Usuge, Saint-Vincent-en-Bresse, Sainte-Croix, Savigny-en-Revermont, Savigny-sur-Seille, Sens-sur-Seille, Serley, Sermesse, Serrigny-en-Bresse, Simandre, Simard, Sornay, Tartre, Thurey, Torpes, Toutenant, Tronchy, Truchère, Varennes-Saint-Sauveur, Verdun-sur-le-Doubs, Vérissey, Verjux, Villegaudin, Vincelles.

5. Ryšys su geografine vietove

Paukščiai „Volaille de Bresse“ /„Poulet de Bresse“ / „Poularde de Bresse“ / „Chapon de Bresse“ yra konkrečios veislės – baltųjų vištų porūšio galų ar Breso veislės – paukščiai, kurie veisiami vietoje ir auga lėtai.

Šios veislės paukščiai yra atsparūs, gerai prisitaikę prie Breso klimato sąlygų ir gali tinkamiausiai išnaudoti žolėtų ganyklų išteklius; tose ganyklose jiems leidžiama ganytis ir jie patys turi ieškoti lesalo, todėl stiprėja smulkius kaulus dengiantys masyvūs raumenys.

Lesalo papilduose nėra baltymų, tačiau gausu kukurūzų, ir galutiniame etape galima užauginti riebius paukščius, dėl kurių Breso paukštiena įgijo gerą vardą.

Paukščių „Volailles de Bresse“ auginimo vietovė sutampa su miškinga ir šiek tiek kalvota vietove, susidariusia prekvartero laikotarpiu, dirvožemis labai molingas ir nelaidus vandeniui. Klimatas yra drėgnas.

Kukurūzai, Brese pradėti auginti XVII a. pradžioje, suvaidino lemiamą vaidmenį Breso žemės ūkio sistemoje ir buvo naudojami kaip paukščių lesalas. Ilgainiui įsitvirtino ir iki šiol gyvuoja tradicinis mišrus ūkininkavimas, paremtas žolinių ir grūdinių kultūrų, taip pat paukščių ir galvijų auginimu.

Vietos veislė pripažinta vienintele, iš kurios galima gaminti SKVN žymimus produktus; ji yra labai atspari ir puikiai prisitaikiusi prie aplinkos ir drėgno Breso dirvožemio.

Auginimo praktika paremta nuo seno sukurtu racionu, kai paukščiai savarankiškai ieško lesalo žolėtose ganyklose (kirminų, žolės ir pan.), o tas lesalas papildomas sėklomis ir pieno produktais (skiestu pienu, išrūgomis, pieno milteliais, pasukomis ir kt.). Galutinis paukščių penėjimas vyksta narvuose, vadinamuose „épinettes“, kurie yra ramioje ir tamsioje patalpoje, kad būtų išvengta streso.

Kai paukščiai puošiami pagal Breso tradiciją (tai būtina kaplūnų atveju), jų kojos ir sparnai prispaudžiami prie kūno. Tuomet paukščiai tvirtai susukami į tvirtą augalinės kilmės audeklą, jis ranka susiuvamas plonu siūlu pradedant nuo centrinės dalies ir baigiant galva ir pasturgaliu taip, kad paukštis būtų visiškai „įsuptas“, išskyrus kaklą, kurio viršutinis trečdalis paliekamas su plunksnomis.

Išvyniotas paukštis yra būdingos cilindro formos ir kyšo tik galva ir kaklas.

Paukščiams būdingas smulkus skeletas ir odos grūdėtumas, rodantys mėsingumą ir riebumą.

„Volaille de Bresse“ laikoma riebia paukštiena, t. y. paukščiai yra pailgos formos ir liekni, o tai rodo, kad jie tinkami penėti. Jie aiškiai skiriasi nuo „poulet de grain“, kurie yra stambesni, tvirtesni ir turintys ne tokių aiškių aneminių savybių.

Mišrus ūkininkavimas Brese, atsiradęs dėl aplinkos ypatumų, ypač dėl tinkamumo auginti žolinius augalus ir kukurūzus, kuriems reikalingas drėgnas klimatas ir drėgnas dirvožemis, yra pagrindinis Breso paukštininkystės veiksnys ir ištakos. Kukurūzai, kuriais papildomas iš kitų grūdų sudarytas lesalas, dėl savo maistinių savybių leido auginti riebius paukščius ir Breso paukštienai įgyti gerą vardą.

Augintojai sugebėjo išlaikyti gryną veislę ir toliau tobulinti Breso paukščių savybes. Paukščiams būdingas atsparumas padeda jiems gyventi šioje sudėtingoje aplinkoje, kur tenka maitintis iš dalies atsitiktinai randamais gyviais ir svarbią vietą užimančiais papildais iš geografinės vietovės (kukurūzais, pienu), kuriuos augintojai paukščiams duoda auginimo ir penėjimo laikotarpiu.

Taigi auginimas paremtas tvirta tradicija, apimančia baltymų turtingą racioną, specifinius penėjimo būdus ir vėlyvą skerdimą, dėl kurio paukščiai fiziologiškai subręsta iki galo.

Nuoroda į paskelbtą produkto specifikaciją

(Šio reglamento 6 straipsnio 1 dalies antra pastraipa)

https://info.agriculture.gouv.fr/gedei/site/bo-agri/document_administratif-c299632c-5d77-4297-8f9a-2122d1b942ea

(1) OL L 343, 2012 12 14, p. 1.